ANC se verwoestingspoor duidelik in dié Vrystaatse dorpeDie verval van die Mantsopa- plaaslike munisipaliteit. (Foto: Verskaf) “Dit is ontmoedigend om die miljoene rande en talle herinneringe te aanskou wat nou in puin lê.” Só sê ŉ DA-raadslid van die Mantsopa- plaaslike munisipaliteit oor die absolute verval van Hobhouse, Excelsior, Tweespruit en Ladybrand ná ŉ onlangse oorsigbesoek aan dié vier Vrystaatse dorpe. “Nie net het die Mantsopa- plaaslike munisipaliteit die afgelope vyf tot tien jaar paaie, stortingsterreine, riool- en wateraanlegte verwaarloos nie, maar ook geboue en openbare geriewe,” sê Tania Halse ná haar besoek. Die DA wil nou ŉ brief aan die ouditeur-generaal stuur om te verseker dat alle munisipale geboue van die Mantsopa-munisipaliteit gedurende die volgende ouditsiklus in ooreenstemming met AERP-nakoming en munisipale wette ondersoek word. Van wat eens ŉ saal in Hobhouse was, is daar nou omtrent niks oor nie, vertel Halse wat tydens haar besoek aan die saal net ŉ oop stuk veld en ŉ fondasie aangetref het. “ŉ Herinnering dat daar eens ŉ bate hier was wat ŉ inkomste vir die munisipaliteit kon voortbring en deur die gemeenskap geniet kon word,” sê sy. ŉ Ablusieblok, eens deel van ŉ woonwapark nie ver daarvandaan nie, word intussen stuk vir stuk weggedra. In Excelsior loop die gemeenskapsaal en kleedkamers by die plaaslike stadion ook deur onder vandale en in Tweespruit is daar nie veel oor van die Daan Neethling-saal en Borwa-gemeenskapsentrum nie. Halse is egter veral bekommerd oor die vervalle munisipale woonstelle in Ladybrand en Tweespruit aangesien die woonstelle lewensgevaarlik vir huurders is. Tog verwag die munisipaliteit van inwoners om te betaal. “Verlore is die inkomste vir hierdie munisipaliteit, maar selfs langer verlore is die geleenthede vir inwoners om deel te neem aan kulturele, sport, akademiese en sosiale geleenthede in ŉ veilige omgewing.” Halse pak die skuld op die regerende party. “Die ANC se sistemiese kultuur om af te breek, eerder as om op te bou, het ŉ negatiewe uitwerking op die inwoners en finansiële vermoë om nuwe geboue in stand te hou en te bou.” Die verval van die Mantsopa- plaaslike munisipaliteit. (Foto: Verskaf) Die verval van die Mantsopa- plaaslike munisipaliteit. (Foto: Verskaf)